### NN 44/2025 (12.3.2025.), Odluka o općinskim porezima Općine Zlatar Bistrica

Općina Zlatar Bistrica

599

Na temelju članka 42. stavka 1. Zakona o lokalnim porezima (»Narodne novine« broj 115/16, 101/17, 114/23 i 152/24), članka 34. Statuta Općine Zlatar Bistrica (»Službeni glasnik Krapinsko-zagorske županije« broj 8/18, 18/20 i 9/21), Općinsko vijeće Općine Zlatar Bistrica na svojoj 28. sjednici, održanoj 25. veljače 2025. godine, donijelo je

ODLUKU

O OPĆINSKIM POREZIMA
 OPĆINE ZLATAR BISTRICA

I. OPĆE ODREDBE

Članak 1.

Ovom se Odlukom propisuju vrste poreza koje pripadaju općini Zlatar Bistrica, visina stope poreza na potrošnju i visina poreza na nekretnine, predmet oporezivanja poreza na korištenje javnih površina kao i visina, način i uvjeti plaćanja poreza na korištenje javnih površina te nadležno porezno tijelo za utvrđivanje, evidentiranje, nadzor, naplatu i ovrhu radi naplate navedenih poreza.

II. VRSTE POREZA

Članak 2.

Općinski porezi općine Zlatar Bistrica su:

1. porez na potrošnju

2. porez na nekretnine

3. porez na korištenje javnih površina.

1. Porez na potrošnju

Članak 3.

Porez na potrošnju plaća se po stopi od 3 % i prihod je proračuna Općine Zlatar Bistrica.

Članak 4.

Poslove utvrđivanja, evidentiranja, nadzora, naplate i ovrhe radi naplate poreza na potrošnju obavlja Ministarstvo financija, Porezna uprava.

2. Porez na nekretnine

Članak 5.

Porez na nekretnine na području Općine Zlatar Bistrica plaća se u visini od 1,33 eura/m2 korisne površine nekretnine.

Članak 6.

Poslove utvrđivanja, evidentiranja, nadzora, naplate i ovrhe radi naplate poreza na nekretnine obavlja Ministarstvo financija, Porezna uprava.

3. Porez na korištenje javnih površina

Članak 7.

Porez na korištenje javnih površina plaćaju fizičke i pravne osobe koje koriste javne površine na području općine Zlatar Bistrica za obavljanje svoje registrirane djelatnosti.

Pod javnim površinama u smislu ove Odluke smatraju se sve površine u vlasništvu Općine Zlatar Bistrica odnosno površine kojima upravlja Općina Zlatar Bistrica i sve površine na kojima je Općina Zlatar Bistrica nadležna za davanje odobrenja za obavljanje djelatnosti.

Članak 8.

Na korištenje javnih površina plaća se porez, i to:

|  |  |  |
| --- | --- | --- |
| R.br. |  |  |
| 1. | prigodnu prodaju (svijeća, jelki i sl.) | 6,64 eura po m1, bez obzira na širinu |
| 2. | Prodaju putem pokretnih trgovina | 6,64 eura mjesečno po vozilu |
| 3. | Pokretne stvari sukladno Odluci o komunalnom redu |  |
|  | – oglasne ploče, reklame | – 39,82 eura godišnje, a iznos se odnosi na period postave duži od 1. mjeseca |
|  | – tende i nadstrešnice ispred ugostiteljskih, trgovačkih i stambenih objekata, zaštitni stupići, pokretne naprave kao su stolovi, stolice, klupe, suncobrani, pokretne ograde, cvjetne vaze i druge naprave ispred ugosti. objekata | – 3,98 eura po m² godišnje |
|  | – štandovi i naprave za pripremu i prodaju pića i hrane, napitaka i sladoleda | – 6,64 eura po m1, bez obzira na širinu |
| 4. | Izlaganje robe izvan izloga | 3,98 eura po m² mjesečno |
| 5. | Postavljanje ukrasnih zastavica, informativno-propagandnih panoa | 13,27 eura po odobrenju |

Prilikom izračuna dužine svaki prelazak preko m1 uračunava se kao puni metar.

Članak 9.

Pravo na korištenje javne površine, namjenu, rok i uvjete korištenja javne površine utvrđuje se davanjem odobrenja načelnice općine o korištenju javne površine, a rješenje o razrezu poreza na korištenje javnih površina donosi Jedinstveni upravni odjel općine.

Odobrenje se izdaje prije početka korištenja dodijeljene javne površine.

Razdoblje oporezivanja je vrijeme korištenja javne površine.

Porez na korištenje javne površine dospijeva na naplatu u roku od 15 dana od dana dostave Rješenja.

U slučaju neovlaštenog korištenja javne površine, porez se razrezuje naknadno bez odobrenja o zakupu javne površine.

Članak 10.

Od plaćanja poreza na korištenje javnih površina izuzimaju se aktivnosti za humanitarnu, kulturnu, sportsku, prosvjetno-edukativnu djelatnost te ostale manifestacije koje su u interesu promocije općine Zlatar Bistrica.

III. PRIJELAZNE I ZAVRŠNE ODREDBE

Članak 11.

Ovlašćuje se nadležna organizacija platnog prometa zadužena za raspoređivanje uplaćenih prihoda, da naknada koja pripada Ministarstvu financija, Poreznoj upravi u iznosu od 5 % od ukupno uplaćenih prihoda, obračuna i uplati u državi proračun, i to do zadnjeg dana u mjesecu za protekli mjesec.

Članak 12.

Postupci utvrđivanja poreza započeti po odredbama Odluke o općinskim porezima općine Zlatar Bistrica (»Narodne novine« broj: 120/21) koji nisu dovršeni do stupanja na snagu ove Odluke, dovršiti će se prema odredbama Odluke o općinskim porezima općine Zlatar Bistrica (»Narodne novine« broj 151/23).

Članak 13.

Stupanjem na snagu ove Odluke prestaje važiti Odluka o općinskim porezima općine Zlatar Bistrica (»Narodne novine« br. 151/23).

Članak 14.

Ova Odluka dostavit će se Ministarstvu financija, Poreznoj upravi u roku od osam dana od dana njezina donošenja radi objave na mrežnim stranicama Porezne uprave.

Članak 15.

Ova Odluka objavit će se u »Službenom glasniku Krapinsko-za­gorske županije« i »Narodnim novinama« te stupa na snagu osmoga dana od dana objave.

Klasa: 021-05/21-01/28
 Urbroj: 2140-32-25-19
 Zlatar Bistrica, 25. veljače 2025.

Predsjednica
 Općinskog vijeća
 Nataša Krajačić, v. r.